
Návrh
ZÁKON

z ... 2026,


ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 146/2023 Z. z. o ochrane ovzdušia a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:


Čl. I

Zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 484/2013 Z. z., zákona č. 58/2014 Z. z., zákona č. 79/2015 Z. z., zákona č. 262/2015 Z. z., zákona č. 148/2017 Z. z., zákona č. 292/2017 Z. z., zákona č. 177/2018 Z. z., zákona č. 193/2018 Z. z., zákona č. 312/2018 Z. z., zákona č. 460/2019 Z. z., zákona č. 74/2020 Z. z., zákona č. 218/2020 Z. z., zákona č. 46/2021 Z. z., zákona č. 372/2021 Z. z., zákona č. 69/2023 Z. z., zákona č. 146/2023 Z. z., zákona č. 272/2023 Z. z., zákona č. 350/2024 Z. z., zákona č. 26/2025 Z. z., zákona č. 269/2025 Z. z., zákona č. 273/2025 Z. z. a zákona č. 383/2025 Z. z. sa mení a dopĺňa takto:

1. § 1 sa dopĺňa odsekom 3, ktorý znie:
„(3) Týmto zákonom nie sú dotknuté predpisy upravujúce ochranu utajovaných skutočností,3a) bezpečnosť a ochranu zdravia pri práci, ochranu pred požiarmi, prevenciu, oznamovanie a zdolávanie havárií a obmedzovanie ich následkov.3b)“.

Poznámky pod čiarou k odkazom 3a a 3b znejú:
„3a) Zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.
3b) Napríklad zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov, zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov, zákon č. 314/2001 Z. z. o ochrane pred požiarmi v znení neskorších predpisov, zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov, zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov, zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, zákon č. 359/2007 Z. z. o prevencii a náprave environmentálnych škôd a o zmene a doplnení niektorých zákonov v znení neskorších predpisov, zákon č. 128/2015 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov.“.

2. V § 2 písmeno a) znie:
„a) integrovaná prevencia a kontrola znečisťovania je súbor opatrení zameraných na prevenciu znečisťovania životného prostredia, alebo na postupné znižovanie emisií do ovzdušia, vody a pôdy, na predchádzanie vzniku odpadu, zlepšovanie efektívneho využívania zdrojov, podporu obehového hospodárstva a znižovanie emisií skleníkových plynov, s cieľom dosiahnuť vysokú úroveň ochrany zdravia ľudí a životného prostredia ako celku,“.

3. V § 2 písm. c) sa slová „tepla alebo hluku“ nahrádzajú slovami „tepla, hluku alebo zápachu6) v priamej súvislosti s“.

Poznámka pod čiarou k odkazu 6) znie:
„6) § 2 ods. 1 písm. j) zákona č. 146/2023 Z. z. o ochrane ovzdušia a o zmene a doplnení niektorých zákonov.“.

4. V § 2 písm. d) prvom bode sa slová „prílohe č. 1“ nahrádzajú slovami „prílohách č. 1 a 1a“ a slová „na tom istom mieste“ sa nahrádzajú slovami „v tej istej lokalite“.

5. V § 2 písm. k) sa slová „prílohe č. 1“ nahrádzajú slovami „prílohách č. 1 a 1a“. 

6. V § 2 písm. l) sa za slová „úroveň ochrany“ vkladajú slová „zdravia ľudí,“.

7. V § 2 písm. m) treťom bode sa na konci pripájajú tieto slová: „vrátane ochrany zdravia ľudí a klímy“.

8. V § 2 písmeno o) znie:
„o) závery o najlepších dostupných technikách sú dokumentom, ktorý obsahuje časti referenčného dokumentu o najlepších dostupných technikách, ktoré zahŕňajú závery o najlepších dostupných technikách a nových technikách, ich opis, informácie potrebné na posúdenie ich uplatniteľnosti, emisné úrovne spojené s týmito technikami, úrovne environmentálnej výkonnosti súvisiace s týmito technikami, obsah environmentálneho manažérskeho systému vrátane porovnávacích ukazovateľov, súvisiace monitorovanie, súvisiace úrovne spotreby a ak je to vhodné relevantné opatrenia na sanáciu lokality,“.

9. § 2 sa dopĺňa písmenami s) až ad), ktoré znejú:
„s) environmentálna výkonnosť je schopnosť prevádzkovateľa minimalizovať negatívne vplyvy jeho činnosti na životné prostredie v súvislosti s úrovňami spotreby, zdrojovo efektívnym využívaním materiálov, vody a energie, opätovným používaním materiálov a vody a vznikom odpadov,

t) úrovne environmentálnej výkonnosti súvisiace s najlepšími dostupnými technikami sú rozsahom schopnosti prevádzkovateľa zabezpečiť riadenie environmentálnych aspektov v súvislosti s činnosťou prevádzky pri použití najlepších dostupných techník alebo kombinácie viacerých najlepších dostupných techník dosahovaných za bežných prevádzkových podmienok, ako sa uvádza v záveroch o najlepších dostupných technikách,

u) limit environmentálnej výkonnosti je kľúčový indikátor výkonnosti viazaný na jednotku produkcie uvedený v povolení a vyjadrený pre osobitné podmienky z hľadiska špecifických ukazovateľov,

v) referenčné hodnoty sú orientačným rozsahom úrovní environmentálnej výkonnosti súvisiacich s najlepšími dostupnými technikami, ktoré sa používajú ako referencia v rámci systému environmentálneho manažérstva,

w) hĺbková priemyselná transformácia je zavedenie novej techniky alebo najlepšej dostupnej techniky prevádzkovateľom, ktorá zahŕňa významnú zmenu riešenia alebo technológie celej prevádzky alebo jej časti, alebo výmenu existujúcej prevádzky za novú prevádzku, ktorá umožní mimoriadne významné zníženie emisií skleníkových plynov v súlade s cieľom klimatickej neutrality a optimalizuje súvisiace environmentálne prínosy minimálne na úrovne, ktoré možno dosiahnuť technikami stanovenými v príslušných záveroch o najlepších dostupných technikách s ohľadom na zložky životného prostredia,

x) prevádzkové pravidlá sú pravidlá určené v povoleniach na vykonávanie činností uvedených v prílohe č. 1a, ktorými sa ustanovujú emisné limity, limity environmentálnej výkonnosti, požiadavky na monitorovanie a ak je to relevantné, postupy povrchového ukladania, postupy prevencie a zmierňovania znečistenia, hospodárenie so živinami, príprava krmív, ustajnenie, nakladanie s hnojom vrátane jeho zberu, skladovania, spracovania a rozmetávania na pôde a skladovanie mŕtvych zvierat; prevádzkové pravidlá musia byť v súlade s používaním najlepších dostupných techník, 

y) úrovne znečisťovania súvisiace s novými technikami sú spektrom úrovní znečisťovania dosiahnutých za bežných prevádzkových podmienok pri použití novej techniky alebo kombinácie nových techník, ako sa uvádza v záveroch o najlepších dostupných technikách, uvádzané ako priemer za časové obdobie za špecifikovaných referenčných podmienok, pričom tieto úrovne odrážajú schopnosť prevádzkovateľa riadiť svoje procesy a činnosti tak, aby sa minimalizovali negatívne vplyvy na životné prostredie,

z) úrovne environmentálnej výkonnosti súvisiace s novými technikami sú spektrom úrovní environmentálnej výkonnosti dosiahnutých za bežných prevádzkových podmienok pri použití novej techniky alebo kombinácie nových techník podľa záverov o najlepších dostupných technikách, pričom tieto úrovne odrážajú schopnosť prevádzkovateľa riadiť svoje procesy a činnosti tak, aby sa minimalizovali negatívne vplyvy na životné prostredie,

aa) hydina sú vtáky, ktoré sa chovajú alebo držia v zajatí na účel vymedzený v osobitnom predpise,7b)

ab) ošípané sú zvieratá vymedzené v osobitnom predpise,7c)

ac) dobytčia jednotka je štandardizovaná merná veličina určená na prepočítavanie jednotlivých kategórií hospodárskych zvierat podľa konverzných koeficientov uvedených v prílohe č. 1a,

ad) plán transformácie je súbor opatrení na postupnú úpravu technologických procesov a spôsobu riadenia prevádzky v období rokov 2030 – 2050, ktorými prevádzkovateľ smeruje k znižovaniu emisií, zvyšovaniu energetickej a materiálovej efektívnosti a k uplatňovaniu princípov obehového hospodárstva do roku 2050; súčasťou plánu sú aj opatrenia na zásadnú technologickú alebo organizačnú zmenu prevádzky, ak sú vzhľadom na jej charakter potrebné.“.

Poznámky pod čiarou k odkazom 7b a 7c znejú:
„7b) Čl. 4 bod 9 nariadenia Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (Ú. v. EÚ L 84, 31.3.2016) v platnom znení.
7c) § 2 písm. a) nariadenia vlády Slovenskej republiky č. 735/2002 Z. z., ktorým sa ustanovujú minimálne normy ochrany ošípaných v znení nariadenia vlády Slovenskej republiky č. 325/2003 Z. z.“.

10. V § 7 ods. 1 písmená a) a b) znejú:
„a) zoznam a popis surovín, pomocných materiálov, iných látok, energií a vody, ktoré sa v prevádzke používajú alebo vyrábajú, určenie hlavnej činnosti a kategóriu činnosti podľa prílohy č. 1 alebo prílohy č. 1a, pokiaľ sú v nich uvedené,

b) zoznam a opis zdrojov emisií z prevádzky vrátane zápachu a údaje o predpokladaných množstvách a druhoch emisií do jednotlivých zložiek životného prostredia vrátane zápachu pre všetky znečisťujúce látky uvedené v osobitnom predpise29a), ktoré môžu byť vypúšťané z príslušnej prevádzky vo významných množstvách vrátane opisu významných účinkov emisií na životné prostredie alebo zdravie ľudí,“.

Poznámka pod čiarou k odkazu 29a znie:
„29a) Príloha II nariadenia Európskeho parlamentu a Rady (ES) č. 166/2006 z 18. januára 2006 o zriadení Európskeho registra uvoľňovania a prenosov znečisťujúcich látok, ktorým sa menia a dopĺňajú smernice Rady 91/689/EHS a 96/61/ES (Ú. v. EÚ L 33, 4.2.2006) v platnom znení.“.

11. V § 7 ods. 1 písm. h) sa za slová „využívanie energií“ vkladá čiarka a slová „opatrení na efektívne využívanie materiálových zdrojov a vody“.

12. V § 7 sa odsek 2 dopĺňa písmenami i) až l), ktoré znejú:
„i) posúdenie vplyvu odchylnej hodnoty podľa § 22b ods. 5, ak prevádzkovateľ žiada o určenie odchylnej hodnoty,
j) podklady podľa § 22a ods. 2, 
k) preukázanie splnenia podmienok podľa § 22 ods. 3,
l) doklady preukazujúce zavedenie a uplatňovanie systému environmentálneho manažérstva37b) podľa § 18a pre prevádzku, na ktorú sa žiadosť vzťahuje, ak je to potrebné.“.

Poznámka pod čiarou k odkazu 37b znie: 
„37b) Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008) v platnom znení.
Nariadenie európskeho parlamentu a rady (ES) č. 1221/2009  z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS), ktorým sa zrušuje nariadenie (ES) č. 761/2001 a rozhodnutia Komisie 2001/681/ES a 2006/193/ES (Ú. v. EÚ L 342, 25.11.2009) v platnom znení.
STN EN ISO 14001 (83 9001) Systémy environmentálneho manažérstva. Požiadavky s pokynmi na použitie.“.

13. V § 9 ods. 4 písm. g) sa slová „§ 22 ods. 6“ nahrádzajú slovami „§ 22 ods. 8 a odchylnych hodnôt z limitov environmentálnej výkonnosti podľa § 22 ods. 10.“.

14. V § 10 písm. c) sa za slovo „prostredia“ vkladajú slová „alebo zdravia ľudí“.

15. V § 11 ods. 2 písm. c) sa slová „prílohe č. 1“ nahrádzajú slovami „v prílohách č. 1 alebo č. 1a“.

16. V § 11 ods. 6 sa na konci pripája táto veta: „Žiadosť o predĺženie lehoty podľa prvej vety je potrebné doručiť inšpekcii najneskôr do uplynutia lehoty na vyjadrenie podľa odseku 5 písm. a); inšpekcia predĺži lehotu na vyjadrenie najviac o 15 dní.“.

17. V § 11 sa za odsek 6 vkladá nový odsek 7, ktorý znie:
„(7) Ak dotknutý orgán a cudzí dotknutý orgán nedoručí písomné vyjadrenie v lehote podľa odseku 5 písm. a) a zároveň nepožiada o predĺženie lehoty na vyjadrenie podľa odseku 6 najneskôr do uplynutia lehoty určenej podľa odseku 5 písm. a), považuje sa jeho vyjadrenie za súhlasné. Na písomné vyjadrenie podľa predchádzajúcej vety, doručené po lehote podľa odseku 5 písm. a), inšpekcia neprihliada.“.

Doterajšie odseky 7 až 10 sa označujú ako odseku 8 až 11.
18. V § 11 ods. 10 písm. c) sa slová „§ 22 ods. 6“ nahrádzajú slovami „§ 22 ods. 8 a 10“.

19. V § 11 ods. 10 písm. d) sa slová „a) až e)“ nahrádzajú slovami „a) až g)“.

20. § 11 sa dopĺňa odsekom 12, ktorý znie: 
„(12) Inšpekcia neprihliada na vyjadrenie dotknutého orgánu a cudzieho dotknutého orgánu doručené po uplynutí lehoty, ktorú inšpekcia určí v rozhodnutí o predĺžení lehoty na vyjadrenie podľa odseku 6. Vyjadrenie doručené podľa predchádzajúcej vety sa považuje za súhlasné v prípade, ak bolo doručené po uplynutí lehoty na vyjadrenie, ktorá vyplýva z rozhodnutia podľa odseku 7. Dotknutý orgán a cudzí dotknutý orgán sú oprávnení uplatňovať pripomienky len v rozsahu svojej pôsobnosti a písomné vyjadrenie odôvodniť.“.

21. V § 11a ods. 1 úvodnej vete sa slová „§ 11 ods. 7“ nahrádzajú slovami „§ 11 ods. 8“.

22. V § 12 ods. 1 a § 15 ods. 2 sa slová „§ 11 ods. 6“ nahrádzajú slovami „§ 11 ods. 7“.

23. Za § 18 sa vkladajú § 18a až 18c, ktoré vrátane nadpisov znejú:

„§ 18a
Systém environmentálneho manažérstva

(1) Prevádzkovateľ je povinný vypracovať a zaviesť systém environmentálneho manažérstva pre každú prevádzku, v ktorej sa vykonáva niektorá z činností uvedených v prílohe č. 1.

(2) Systém environmentálneho manažérstva musí zahŕňať prvky uvedené v odseku 3 a musí byť v súlade s príslušnými závermi o najlepších dostupných technikách.

(3) Systém environmentálneho manažérstva musí zahŕňať najmä:
a) ciele environmentálnej politiky zamerané na neustále zlepšovanie environmentálnej výkonnosti a bezpečnosti prevádzky, ktoré zahŕňajú opatrenia na:
1. predchádzanie vzniku odpadov,
2. optimalizáciu využívania zdrojov a energie a opätovné využívanie vody,
3. predchádzanie alebo obmedzovanie používania nebezpečných látok alebo ich emisií,
b) ciele a ukazovatele výkonnosti vo vzťahu k významným environmentálnym aspektom, ktoré zohľadňujú referenčné hodnoty ustanovené v príslušných záveroch o najlepších dostupných technikách,
c) odporúčané opatrenia uvedené v písomnej správe z energetického auditu alebo v správe z certifikovaného systému energetického manažérstva, ak ide o prevádzku, na ktorú sa vzťahuje povinnosť vykonať energetický audit alebo zaviesť certifikovaný systém energetického manažérstva podľa osobitného predpisu,47c)
d) register nebezpečných látok prítomných v zariadení alebo z neho vypúšťaných, a to ako samostatné látky, ako zložky iných látok alebo ako súčasť zmesí, so zameraním na látky spĺňajúce kritériá podľa osobitného predpisu,47d) vrátane posúdenia rizík ich vplyvu na životné prostredie alebo zdravie ľudí a analýzy možností ich nahradenia bezpečnejšími alternatívami alebo zníženia ich používania alebo emisií,
e) opatrenia prijaté na dosiahnutie environmentálnych cieľov a na predchádzanie rizikám pre životné prostredie alebo zdravie ľudí vrátane nápravných a preventívnych opatrení, ak sú potrebné,
f) orientačný plán transformácie podľa § 18b.
(4) Miera podrobnosti systému environmentálneho manažérstva musí byť primeraná povahe, veľkosti a zložitosti prevádzky a rozsahu jej environmentálnych vplyvov.
(5) Ak boli prvky, ktoré majú byť súčasťou systému environmentálneho manažérstva, vrátane cieľov, ukazovateľov environmentálnej výkonnosti alebo opatrení, spracované podľa iných právnych predpisov a spĺňajú požiadavky ustanovené v odsekoch 2 až 4, systém environmentálneho manažérstva môže tieto prvky obsahovať formou odkazu na uvedenú dokumentáciu.

(6) Informácie zo systému environmentálneho manažérstva uvedené v odseku 3 sa zverejňujú v informačnom systéme integrovanej prevencie a kontroly znečisťovania. 

(7) Pre zverejňovanie informácií podľa odseku 6 platia tieto podmienky:
a) zverejňované informácie sú prístupné bezplatne a bez podmienky predchádzajúcej registrácie v informačnom systéme integrovanej prevencie a kontroly znečisťovania,
b) na zverejňovanie informácií sa vzťahujú obmedzenia prístupu k informáciám podľa osobitného predpisu,47e)
c) zverejňovanie v informačnom systéme integrovanej prevencie a kontroly znečisťovania zabezpečuje inšpekcia na základe informácii predložených prevádzkovateľom. 

(8) Prevádzkovateľ je povinný systém environmentálneho manažérstva pravidelne preskúmavať v určených intervaloch tak, aby bol trvalo vyhovujúci, primeraný a účinný. Na základe výsledkov preskúmania prevádzkovateľ systém v prípade potreby aktualizuje. Ak z auditu podľa odseku 9 vyplynie potreba aktualizácie systému environmentálneho manažérstva, prevádzkovateľ zašle inšpekcii aktualizované údaje relevantné na zverejnenie do šiestich mesiacov od doručenia správy z auditu.

(9) Prevádzkovateľ je povinný zabezpečiť vykonanie auditu systému environmentálneho manažérstva audítorom akreditovaným podľa osobitného predpisu.37b) Audit overuje súlad systému a jeho vykonávania s požiadavkami uvedenými v odsekoch 2 až 4. Audit sa vykoná najmenej raz za tri roky. 

(10) Prevádzkovateľ je povinný informovať inšpekciu o vydaní nového certifikátu,  pozastavení alebo zrušení certifikátu a o zmene rozsahu certifikácie.

§ 18b
Orientačný plán transformácie

(1) Ak prevádzkovateľ vykonáva niektorú z činností uvedených v prílohe č. 1 v kategóriách 1. až 4. a 6.1. písm. a) a b), je povinný do 30. júna 2030 zahrnúť orientačný plán transformácie do systému environmentálneho manažérstva podľa § 18a.

(2) Orientačný plán transformácie obsahuje informácie o tom, ako prevádzkovateľ v období rokov 2030 – 2050 postupne upraví technologické procesy a spôsob riadenia prevádzky s cieľom znižovania emisií, zvyšovania energetickej a materiálovej efektívnosti a uplatňovania princípov obehového hospodárstva, vrátane prípadnej hĺbkovej priemyselnej transformácie podľa § 18c.

(3) Prevádzkovateľ podľa odseku 1 zabezpečí, aby audítor podľa § 18a ods. 9 do jedného roka po uplynutí lehoty podľa odseku 1 posúdil súlad orientačných plánov transformácie s požiadavkami uvedenými v odseku 2.

(4) Prevádzkovateľ v rámci prehodnotenia podmienok povolenia, od 2. januára 2030 a po uverejnení rozhodnutia o záveroch o najlepších dostupných technikách, pre prevádzku, v ktorej sa vykonáva niektorá z činností podľa prílohy č. 1, s výnimkou činností uvedených v odseku 1, zahrnie orientačný plán transformácie do systému environmentálneho manažérstva v nadväznosti na preskúmanie záväzných podmienok povolenia podľa § 33.

(5) Orientačný plán transformácie obsahuje informácie o tom, akým spôsobom prevádzkovateľ v období rokov 2030 – 2050 upraví prevádzku tak, aby smerovala k znižovaniu emisií, zvyšovaniu energetickej a materiálovej efektívnosti a k uplatňovaniu princípov obehového hospodárstva do roku 2050.

(6) Prevádzkovateľ podľa odseku 1 zabezpečí, aby audítor podľa § 18a ods. 9 najneskôr do jedného roka od ukončenia preskúmania podmienok povolenia podľa § 33, posúdil súlad plánu transformácie s požiadavkami uvedenými v odseku 5.

(7) Ak sú dve alebo viaceré prevádzky riadené tým istým prevádzkovateľom alebo pod kontrolou rôznych prevádzkovateľov, ktorí sú súčasťou tej istej spoločnosti, môžu byť tieto prevádzky na území Slovenskej republiky zahrnuté do jedného orientačného plánu transformácie. 

(8) Orientačný plán transformácie, jeho aktualizácia a výsledky posúdenia podľa odsekov 3 a 6 sa zverejňujú v informačnom systéme integrovanej prevencie a kontrole znečisťovania ako súčasť informácií zo systému environmentálneho manažérstva.

§ 18c
Hĺbková priemyselná transformácia

(1) V prípade hĺbkovej priemyselnej transformácie prevádzky ustanovenej v orientačnom pláne transformácie podľa § 18b môže inšpekcia predĺžiť lehotu uvedenú v povolení, počas ktorej má prevádzkovateľ splniť zmenené alebo doplnené podmienky povolenia vyplývajúce z prehodnotenia podľa § 33, najviac na osem rokov, ak
a) povolenie obsahuje opis hĺbkovej priemyselnej transformácie, úrovne emisií a účinného využívania zdrojov, ktoré sa majú dosiahnuť, ako aj harmonogram a míľniky jej vykonávania,
b) prevádzkovateľ každoročne predkladá inšpekcii správu o pokroku pri vykonávaní hĺbkovej priemyselnej transformácie a
c) inšpekcia v súčinnosti s prevádzkovateľom zabezpečí počas obdobia hĺbkovej priemyselnej transformácie, aby nedošlo k závažnému znečisteniu a aby bola celkovo dosiahnutá vysoká úroveň ochrany životného prostredia.

(2) Ak bola činnosť v prevádzke ukončená a bola nahradená novou prevádzkou stanovenou v orientačnom pláne transformácie, ktorú možno dokončiť do ôsmich rokov od uverejnenia rozhodnutí o záveroch o najlepších dostupných technikách, môže inšpekcia rozhodnúť o upustení od povinnosti prehodnotiť a aktualizovať podmienky povolenia, ak
a) povolenie obsahuje opis plánu ukončenia činnosti v prevádzke a jej nahradením  novou prevádzkou, súvisiaci harmonogram a míľniky, 
b) prevádzkovateľ každoročne predkladá inšpekcii správu o pokroku v realizácii ukončenia činnosti v prevádzke a jej nahradením novou prevádzkou stanovenej v orientačnom pláne transformácie a
c) inšpekcia v súčinnosti s prevádzkovateľom zabezpečí počas obdobia ukončenia činnosti v prevádzke a jej nahradením formou zmeny technológie stanovenej v orientačnom pláne transformácie, aby nedošlo k závažnému znečisteniu a aby bola celkovo dosiahnutá vysoká úroveň ochrany životného prostredia.“.

Poznámky pod čiarou k odkazom 47c až 47e znejú:
„47c) § 14 zákona č. 321/2014 Z. z. o energetickej efektívnosti a o zmene a doplnení niektorých zákonov v znení neskorších predpisov. 
47d) Článok 57 a príloha XVII k nariadeniu Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006) v platnom znení.
47e) Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“.

24. V § 21 ods. 2 písmená b) a g) znejú: 
„b) určí emisné limity pre všetky znečisťujúce látky pre prevádzku uvedené v osobitnom predpise29a) a pre iné znečisťujúce látky, ktoré môžu byť vypúšťané z príslušnej prevádzky vo významnom množstve pri zohľadnení možnosti prenosu emisií medzi zložkami životného prostredia a s ohľadom na zmeny dynamiky prietoku vody vo vodných recipientoch,48aa)
g) určí podmienky na zabezpečenie efektívneho hospodárenia s energiou v prevádzke a podľa potreby určí podmienky na podporu využívania energie z obnoviteľných zdrojov alebo jej výroby z obnoviteľných zdrojov,“.

Poznámka pod čiarou k odkazu 48aa znie:
„48aa) § 17 ods. 3 zákona č. 364/2004 Z. z.“.

25. V § 21 sa odsek 2 dopĺňa písmenami s) až x),  ktoré znejú: 
„s) určí záväzné rozsahy environmentálnej výkonnosti prevádzky za bežných prevádzkových podmienok, ktoré sa nesmú prekročiť počas jedného alebo viacerých období, ak sú tieto rozsahy určené v rozhodnutiach o záveroch o najlepších dostupných technikách,
t) určí limity environmentálnej výkonnosti pre vodu za bežných prevádzkových podmienok, ktoré sa nesmú prekročiť počas jedného alebo viacerých období a ktoré nie sú menej prísne ako záväzné rozsahy environmentálnej výkonnosti podľa písmena s),
u) určí orientačné úrovne environmentálnej výkonnosti pre odpady a materiálové zdroje iné ako voda za bežných prevádzkových podmienok, ktoré nie sú menej prísne ako záväzné rozsahy environmentálnej výkonnosti podľa písmena s),
v) určí podmienky na efektívne využívanie materiálových zdrojov a vody v rámci prevádzky, vrátane ich opätovného použitia48f) a zároveň určí podmienky monitoringu efektivity využívania materiálových zdrojov a vody, 
w) určí primerané požiadavky na systém environmentálneho manažérstva podľa § 18a, vrátane kontroly plnenia požiadaviek vyplývajúcich z cieľov environmentálnej politiky, 
x) určí primerané požiadavky na zabezpečenie posúdenia potreby prevencie alebo zníženia emisií látok, ktoré spĺňajú kritériá uvedené v osobitnom predpise.47d)“.

Poznámka pod čiarou k odkazu 48f znie: 
„48f) § 17 ods. 5 zákona č. 364/2004 Z. z.“.

26. § 22 vrátane nadpisu znie:
„§ 22 
Emisný limit
(1) Emisný limit možno určiť pre jednotlivú látku alebo pre skupinu, druhy alebo kategórie príbuzných látok. Zoznam základných znečisťujúcich látok, pre ktoré sa určujú emisné limity, je uvedený v osobitnom predpise.29a)
(2) Určený emisný limit sa vzťahuje na miesto v prevádzke, z ktorého emisie opúšťajú prevádzku; pri zisťovaní emisií sa nezohľadňuje prípadné riedenie emisií pred týmto miestom vypúšťania.
(3) Ak sa odpadové vody vypúšťajú do verejnej kanalizácie alebo ak dochádza k nepriamemu vypúšťaniu znečisťujúcich látok do povrchových vôd alebo podzemných vôd, inšpekcia je oprávnená pri určovaní emisných limitov pre prevádzku zohľadniť čistiaci efekt čistiarne odpadových vôd nachádzajúcej sa mimo prevádzky, len ak sú splnené tieto podmienky:
a) je zaručená rovnocenná úroveň ochrany životného prostredia ako celku a nedochádza k vyššej úrovni znečistenia životného prostredia,
b) prevádzkovateľ po dohode s prevádzkovateľom čistiarne odpadových vôd zabezpečí, aby nepriame vypúšťanie bolo v súlade s podmienkami povolenia čistiarne odpadových vôd vydaného podľa osobitného predpisu,14) 
c) vypúšťanie znečisťujúcich látok nenarušuje prevádzku čistiarne odpadových vôd, nezhoršuje odtokové pomery a taktiež nenarúša schopnosť spätného získavania zdrojov z toku čistiarne odpadových vôd,
d) vypustené znečisťujúce látky neohrozujú zdravie zamestnancov pracujúcich v zbernom systéme alebo v čistiarni odpadových vôd,
e) čistiareň odpadových vôd je technicky navrhnutá a vybavená tak, aby zabezpečovala znižovanie množstva vypúšťaných znečisťujúcich látok,
f) celkové množstvo znečisťujúcich látok vypustených do vôd sa nezvyšuje v porovnaní so situáciou, ak by emisie z prevádzky zostali v súlade s emisnými limitmi určenými pre priame vypúšťanie; tým nie sú dotknuté prísnejšie opatrenia podľa osobitných predpisov o normách kvality životného prostredia.

(4) Prevádzkovateľ zabezpečí preukázanie splnenia podmienok podľa odseku 3 ako súčasť žiadosti o vydanie povolenia a vždy pri zmene v prevádzke, ktorá môže mať vplyv na splnenie podmienok uvedených v odseku 3.
(5) Inšpekcia určí emisné limity pre znečisťujúce látky uvedené v osobitnom predpise,29a) ak sú zo zariadenia vypúšťané, a ďalšie emisné limity, ktoré sú ustanovené na základe osobitných predpisov.50) Inšpekcia môže tiež určiť emisné limity pre iné skupiny alebo kategórie znečisťujúcich látok, vibrácií, hluku, tepla alebo iných foriem neionizujúceho žiarenia. Ak sa vzťahujú na prevádzky ustanovenia osobitného predpisu,51) inšpekcia určí emisné limity pre tieto skleníkové plyny len vtedy, ak je to potrebné na zamedzenie závažného znečisťovania v mieste prevádzky.
(6) Pri určovaní emisných limitov sa prihliada na možnosti prenosu látky z jednej zložky životného prostredia do inej. Ak je to vzhľadom na miestne podmienky vhodné, emisné limity sa doplnia alebo nahradia inými rovnocennými ukazovateľmi alebo technickými opatreniami, aby sa dosiahla vysoká celková úroveň ochrany životného prostredia. Emisné limity, rovnocenné ukazovatele a technické opatrenia musia vychádzať z najlepšej dostupnej techniky bez určenia konkrétnej technológie s prihliadnutím na technické charakteristiky prevádzky, jej geografické umiestnenie a podmienky životného prostredia v mieste prevádzky.
(7) Inšpekcia vychádza pri určovaní podmienok povolenia zo záverov o najlepších dostupných technikách bez toho, aby bolo predpísané použitie konkrétnej metódy, techniky či technológie.
(8) Ak sa určujú odchylné hodnoty z emisných limitov podľa § 22b ods. 1, musí odôvodnenie obsahovať konkrétne dôvody na určenie odchylnej hodnoty z emisných limitov vrátane odôvodnenia záväzných podmienok určených na základe udelenej odchylnej hodnoty z emisných limitov vrátane výsledku posúdenia.
(9) Emisné limity podľa tohto zákona nesmú byť miernejšie než emisné limity ustanovené podľa osobitných predpisov.50)
(10) Ak sa určujú odchylné hodnoty z limitov environmentálnej výkonnosti podľa § 22b ods. 9, musí odôvodnenie obsahovať konkrétne dôvody na určenie odchylnej hodnoty z limitov environmentálnej výkonnosti vrátane odôvodnenia záväzných podmienok určených na základe udelenej odchylnej hodnoty z limitov environmentálnej výkonnosti vrátane výsledku vyhodnotenia.“.
Poznámka pod čiarou k odkazu 50 znie:
„50) Napríklad zákon č. 146/2023 Z. z.“.
 
27. Za § 22 sa vkladajú § 22a a 22b, ktoré vrátane nadpisov znejú:

„§22a
Určenie emisného limitu a environmentálnej výkonnosti

(1) Inšpekcia v povolení  určí najprísnejšie dosiahnuteľné emisné limity v rozsahu úrovní emisií súvisiacich s najlepšími dostupnými technikami, ktoré sú uvedené v záveroch o najlepších dostupných technikách s cieľom zabezpečiť, aby za bežných prevádzkových podmienok neboli úrovne emisií súvisiacich s najlepšími dostupnými technikami prekračované. Emisné limity musia vychádzať z posúdenia celého rozsahu úrovní emisií súvisiacich s najlepšími dostupnými technikami uvedených v záveroch o najlepších dostupných technikách. Pri ich určení inšpekcia vychádza z podkladov predložených prevádzkovateľom.

(2) Podklady podľa odseku 1 musia obsahovať
a) analýzu reálnosti dosiahnutia najprísnejších hodnôt rozsahu úrovní emisií súvisiacich s najlepšími dostupnými technikami,
b) preukázanie najlepšej celkovej environmentálnej výkonnosti dosiahnuteľnej uplatňovaním najlepších dostupných techník a
c) zohľadnenie možných vplyvov na jednotlivé zložky životného prostredia.

(3) Inšpekcia určí emisné limity zabezpečujúce, že emisie za bežných prevádzkových podmienok neprevyšujú úrovne znečisťovania zodpovedajúce najlepším dostupným technikám, ktoré sú určené v rozhodnutiach o záveroch o najlepších dostupných technikách prostredníctvom
a) určenia emisných limitov, ktoré neprevyšujú úrovne znečisťovania súvisiace s najlepšími dostupnými technikami; tieto emisné limity sa vyjadrujú pre rovnaké alebo kratšie obdobie a za rovnakých referenčných podmienok ako úrovne znečisťovania súvisiace s najlepšími dostupnými technikami, alebo
b) určenia iných emisných limitov ako sú uvedené v písmene a) z hľadiska číselných hodnôt, časových období alebo referenčných podmienok.

(4) Ak sú určené emisné limity podľa odseku 3 písm. b), inšpekcia aspoň raz ročne zhodnotí výsledky monitorovania emisií na základe informácií predložených prevádzkovateľom podľa § 33 ods. 4 písm. i), aby sa zabezpečilo, že emisie za bežných prevádzkových podmienok nepresiahnu úrovne znečisťovania súvisiace s najlepšími dostupnými technikami.

(5) Inšpekcia v povolení určí pre bežné prevádzkové podmienky záväzné rozsahy environmentálnej výkonnosti, ktoré sa nesmú prekročiť počas jedného alebo viacerých období, tak ako sú určené v rozhodnutiach o záveroch o najlepších dostupných technikách. Záväzné rozsahy environmentálnej výkonnosti sa určujú na základe úrovní environmentálnej výkonnosti súvisiacich s najlepšími dostupnými technikami.

(6) Inšpekcia v povolení ďalej určí
a) limity environmentálnej výkonnosti pre vodu v bežných prevádzkových podmienkach so zreteľom na možné vplyvy na iné zložky životného prostredia, ktoré sa nesmú prekročiť počas jedného alebo viacerých období a ktoré sú aspoň tak prísne ako záväzné rozsahy environmentálnej výkonnosti určené v § 21 ods. 2 písm. s),
b) orientačné úrovne environmentálnej výkonnosti v bežných prevádzkových podmienkach pre odpady a pre zdroje iné ako voda, ktoré sú aspoň tak prísne ako záväzné rozsahy environmentálnej výkonnosti určené v § 21 ods. 2 písm. s).

§ 22b
Určenie odchylných hodnôt emisných limitov a environmentálnej výkonnosti

(1) Odchylne od § 22a ods. 1 a bez toho, aby bol dotknutý § 23 ods. 2, môže inšpekcia rozhodnutím na základe náležitého odôvodnenia určiť emisné limity menej prísne, ako sú emisné limity vyplývajúce z uplatňovania úrovní znečisťovania súvisiacich s najlepšími dostupnými technikami. 

(2) Určenie odchylnej hodnoty podľa odseku 1 je možné uplatniť iba vtedy, ak sa preukáže, že dosiahnutie úrovní znečisťovania súvisiacich s najlepšími dostupnými technikami uvedených v záveroch o najlepších dostupných technikách by viedlo k neúmerne vysokým nákladom v porovnaní s environmentálnym prínosom z dôvodov 
a) geografickej polohy alebo miestnych environmentálnych podmienok prevádzky, alebo 
b) technických charakteristík prevádzky.

(3) Inšpekcia v povolení uvedie odôvodnenie podľa odseku 1 a výsledok vyhodnotenia. Emisné limity stanovené v súlade s odsekom 1 nesmú prekročiť emisné limity ustanovené v osobitných predpisoch.52)

(4) Odchylné hodnoty podľa odseku 1 musia spĺňať podmienky ustanovené v prílohe č. 3.

(5) Prevádzkovateľ predloží inšpekcii posúdenie vplyvu odchylnej hodnoty na koncentráciu znečisťujúcich látok v prijímajúcom prostredí k zabezpečeniu predchádzania významného znečistenia pri zachovaní vysokej úrovne ochrany životného prostredia ako celku.

(6) Odchylnú hodnotu nemožno udeliť, ak by mohla ohroziť súlad s normami kvality životného prostredia podľa § 23 ods. 2.

(7) Inšpekcia každé štyri roky, alebo pri prehodnotení podmienok povolenia podľa § 33, ak sa vykoná skôr a ak sa toto prehodnotenie týka podmienok, ktoré sú rozhodujúce pre jej udelenie, opätovne posúdi oprávnenosť udelenej odchylnej hodnoty.

(8) Ak posúdenie podľa odseku 5 preukáže, že určenie menej prísnych emisných limitov bude mať kvantifikovateľný alebo merateľný účinok na životné prostredie, inšpekcia v povolení pre prevádzku určí spôsob monitorovania koncentrácie znečisťujúcich látok v prijímajúcom prostredí, ak toto monitorovanie už nie je zabezpečené podľa osobitného predpisu.52)

(9) Odchylne od § 22a ods. 5 alebo 6 môže inšpekcia v náležite odôvodnených prípadoch určiť menej prísne záväzné rozsahy environmentálnej výkonnosti alebo menej prísne limity environmentálnej výkonnosti, ak sa preukáže, že dosiahnutie úrovní environmentálnej výkonnosti súvisiacich s najlepšími dostupnými technikami opísaných v záveroch o najlepších dostupných technikách by viedlo k značnému negatívnemu environmentálnemu vplyvu vrátane vplyvov jednotlivých zložiek životného prostredia, alebo k značnému hospodárskemu vplyvu z dôvodov
a) geografickej polohy alebo miestnych environmentálnych podmienok prevádzky, alebo 
b) technických charakteristík prevádzky.

(10) Inšpekcia v povolení uvedie odôvodnenie podľa odseku 9 a výsledok vyhodnotenia. Inšpekcia zabezpečí, aby prevádzka pri menej prísnych záväzných rozsahoch environmentálnej výkonnosti alebo menej prísnych limitoch environmentálnej výkonnosti nemala významný vplyv na životné prostredie vrátane úbytku zdrojov vody a aby sa dosiahla vysoká úroveň ochrany životného prostredia ako celku. 

(11) Inšpekcia môže určiť odchylnú hodnotu inak ako podľa § 22a ods. 1, 5 alebo 6, ak dôjde k závažnému narušeniu alebo nedostatku 
a) dodávok energie a je prevažujúci verejný záujem52a) na bezpečnosti alebo obnovení dodávok energie,
b) zdrojov, materiálov alebo zariadení nevyhnutných pre prevádzkovateľa na výkon jeho činnosti vo verejnom záujme v súlade s určenými emisnými limitmi alebo limitmi environmentálnej výkonnosti, alebo
c) základných zdrojov, materiálov alebo zariadení, ak sa takýto nedostatok alebo prerušenie kompenzuje výrobnou kapacitou z dôvodov ochrany verejného zdravia, verejnej bezpečnosti alebo z iných naliehavých dôvodov prevažujúceho verejného záujmu.52a) 

(12) Inšpekcia je oprávnená postupovať podľa odseku 11, ak činnosťou prevádzky nedôjde k významnému znečisteniu a zároveň sa vyčerpali všetky možnosti a opatrenia smerujúce k zníženiu znečistenia vplyvom činnosti prevádzky.
 
(13) Odchylnú hodnotu stanovenú podľa odseku 11 nemožno určiť na dlhšie obdobie ako tri mesiace; ak okolnosti odôvodňujúce určenie odchylnej hodnoty pretrvávajú, možno odchylnú hodnotu predĺžiť najviac o ďalšie tri mesiace. 

(14) Rozhodnutie inšpekcie o určení odchylnej hodnoty podľa odseku 11 stráca účinnosť a prevádzkovateľ je povinný dodržiavať podmienky povolenia určené podľa § 22a ods. 1 a 6 ihneď
a) po obnovení podmienok dodávok energie, zdrojov, materiálov alebo zariadení alebo ak je k dispozícii alternatíva týchto dodávok, 
b) po rozhodnutí inšpekcie na základe vznesenej námietky zo strany Európskej komisie, ktorá musí byť vznesená do dvoch mesiacov od oznámenia o jej určení.

(15) Ak ide o nové techniky môže inšpekcia odchylne od § 33 ods. 2 určiť
a) emisné limity zabezpečujúce, aby najneskôr do šiestich rokov od zverejnenia rozhodnutia o záveroch o najlepších dostupných technikách, emisie za bežných prevádzkových podmienok neprekročili úrovne emisií súvisiace s novými technikami uvedenými v rozhodnutiach o záveroch o najlepších dostupných technikách,
b) orientačné úrovne environmentálnej výkonnosti v súlade s rozhodnutiami o záveroch o najlepších dostupných technikách.“.

Poznámky pod čiarou k odkazom 52 a 52a znejú:
„52) Napríklad zákon č. 364/2004 Z. z. v znení neskorších predpisov, zákon č. 146/2023 Z. z.
52a) § 4c zákona č. 309/2009 Z. z. v znení zákona č. 259/2025 Z. z.“.

28. V § 23 odsek 2 znie: 
„(2) Ak norma kvality životného prostredia vyžaduje prísnejšie podmienky, ako sú tie, ktoré sa dajú dosiahnuť použitím najlepšej dostupnej techniky, v povolení inšpekcia určí také podmienky prevádzkovania, ktorými sa zníži podiel uvedenej prevádzky na znečisťovaní v príslušnej oblasti bez toho, aby tým boli dotknuté iné opatrenia, ktoré možno prijať s cieľom dosiahnuť súlad s normami kvality životného prostredia.“.

29. V § 23 sa za odsek 2 vkladajú nové odseky 3 a 4, ktoré znejú:
„(3) Ak inšpekcia zahrnie do povolenia prísnejšie podmienky, je povinná analyzovať vplyv určených prísnejších podmienok na koncentráciu znečisťujúcich látok v prijímajúcom prostredí.
(4) Ak analýza podľa odseku 3 preukáže, že určenie prísnejších podmienok podľa odseku 2 alebo dodatočných podmienok má kvantifikovateľný alebo merateľný účinok na životné prostredie, inšpekcia v povolení pre prevádzku určí spôsob monitorovania koncentrácie znečisťujúcich látok v prijímajúcom prostredí, ak toto monitorovanie už nie je zabezpečené podľa osobitných predpisov52) použijúc metódy monitorovania alebo merania ustanovené v osobitných predpisoch.52)“.

Doterajšie odseky 3 až 8 sa označujú ako odseky 5 až 10.

30. V § 23 ods. 6 sa slová „odseku 3“ nahrádzajú slovami „odseku 5“.

31. § 24 vrátane nadpisu znie: 

„§ 24
Monitorovanie
(1) Frekvenciu periodického monitorovania podľa § 21 ods. 2 písm. l) určí inšpekcia v povolení vydanom pre každú jednotlivú prevádzku. 

(2) Periodické monitorovanie sa uskutoční ako je stanovené v záveroch o najlepších dostupných technikách a minimálne raz za štyri roky pre podzemné vody a minimálne raz za deväť rokov pre pôdu okrem prípadov, ak takéto monitorovanie vychádza zo systematického hodnotenia rizika kontaminácie.

(3) Inšpekcia môže na účely testovania a používania nových techník udeliť dočasnú výnimku z emisných limitov, limitov environmentálnej výkonnosti a orientačných úrovní environmentálnej výkonnosti určených v povolení podľa § 22a ods. 3 a ods. 6 a z podmienok ustanovených v § 21 ods. 1 písm. c), ods. 2 písm. c) a ods. 7, a to na celkové obdobie nepresahujúce 30 mesiacov, za predpokladu, že po uplynutí obdobia uvedeného v povolení sa technika buď prestane používať, alebo sa touto činnosťou dosiahnu aspoň úrovne emisií súvisiace s najlepšími dostupnými technikami.“.

32. V § 26 ods. 1 písmeno c) znie: 
„c) ohlásiť inšpekcii akúkoľvek plánovanú podstatnú zmenu v charaktere prevádzky, v činnosti prevádzky alebo v rozšírení prevádzky, ktorá môže mať vplyv na životné prostredie, a to pred jej realizáciou,“.

33. V § 26 sa odsek 1dopĺňa písmenami g) a h), ktoré znejú: 
„g) využívať efektívne materiálne zdroje a vodu v rámci prevádzky, a to aj opakovaným spôsobom,
h) oznámiť splnenie povinnosti podľa § 18a ods. 1.“.

34. § 26 sa dopĺňa odsekom 12, ktorý znie:
„(12) Prevádzkovateľ je povinný minimálne raz za tri roky podrobiť auditu systém environmentálneho manažérstva, ktorý vykonáva orgán posudzovania zhody akreditovaný v súlade s osobitným predpisom55c) alebo environmentálny overovateľ55d) s akreditáciou alebo licenciou v súlade s osobitnými predpismi,55e) ktorý overuje, či je systém environmentálneho manažérstva a jeho vykonávanie v súlade s osobitnými predpismi.37b)“.

Poznámky pod čiarou k odkazom 55c až 55e znejú:
„55c) Nariadenie (ES) č. 765/2008 v platnom znení.
55d) Článok 2 bod 20 nariadenia (ES) č. 1221/2009.
55e) Napríklad nariadenie (ES) č. 1221/2009 v platnom znení, STN EN ISO 14001 (83 9001) Systémy environmentálneho manažérstva.“.

35. V § 27 ods. 1 sa slovo „prostredie,57)“ nahrádza slovami „prostredie57) alebo zdravie ľudí,“.

36. V § 27 sa za odsek 1 vkladajú nové odseky 2 až 4, ktoré znejú:
„(2) Ak ide o oblasť neupravenú v osobitnom predpise,57a) inšpekcia je po prijatí informácie podľa odseku 1 povinná o tom bezodkladne informovať osobitné orgány, a to najmä okresný úrad vykonávajúci úlohy na úseku štátnej vodnej správy.57b)

(3) Ak dôjde k znečisteniu, ktoré má vplyv na zdroje pitnej vody57c) vrátane cezhraničných zdrojov alebo na infraštruktúru odpadových vôd prostredníctvom verejných kanalizácií57d) v prípade nepriameho vypúšťania, inšpekcia bezodkladne informuje dotknutých zásobovateľov pitnou vodou57e) a spracovateľov odpadových vôd57e) o prijatých opatreniach na prevenciu vzniku škôd alebo nápravu škôd na životnom prostredí alebo zdraví ľudí spôsobených týmto znečistením.

(4) Ak nastane mimoriadna udalosť alebo havária s významným vplyvom na životné prostredie alebo zdravie ľudí na území iného členského štátu, inšpekcia bezodkladne informuje príslušný orgán tohto členského štátu.“.

Doterajšie odseky 2 až 4 sa označujú ako odseky 5 až 7.

Poznámky pod čiarou k odkazom 57a až 57e znejú:
„57a) § 62 zákona č. 364/2004 Z. z. v znení neskorších predpisov.
57b) Napríklad § 61 zákona č. 364/2004 Z. z. v znení neskorších predpisov, § 12 zákona č. 305/2018 Z. z. o chránených oblastiach prirodzenej akumulácie vôd a o zmene a doplnení niektorých zákonov.
57c) § 7 ods. 1 zákona č. 364/2004 Z. z. v znení zákona č. 230/2005 Z. z.
57d) § 2 písm. b) zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení zákona č. 516/2021 Z. z.
57e) § 4 ods. 3 písm. g) zákona Slovenskej národnej rady č. 369/1990 Zb. o obecnom zriadení v znení neskorších predpisov, § 3 ods. 2 a 3 a § 5 ods. 5 zákona č. 442/2002 Z. z.  v znení zákona č. 369/2004 Z. z., § 17c ods. 3 zákona č. 355/2007 Z. z. v znení zákona č. 150/2017 Z. z.“.

37. V § 27 odseky 5 a 6 znejú: 
„(5) Prevádzkovateľ je povinný bezodkladne prijať opatrenia na obmedzenie vplyvov na životné prostredie alebo zdravie ľudí a zabránenie ďalším možným mimoriadnym udalostiam alebo haváriám.

(6) Inšpekcia 
a) vykoná kontrolu prijatých opatrení, a ak zistí nedostatky, uloží rozhodnutím o prijatí dodatočných opatrení opatrenia, ktoré považuje za potrebné na obmedzenie následkov na životné prostredie a zdravie ľudí a zabránenie ďalším možným mimoriadnym udalostiam alebo haváriám,
b) zabezpečí cezhraničnú a multidisciplinárnu spoluprácu s príslušnými orgánmi dotknutých členských štátov s cieľom obmedziť následky mimoriadnych udalostí alebo havárií pre životné prostredie a zdravie ľudí a predchádzať ďalším možným mimoriadnym udalostiam alebo haváriám.“.

38. V § 29 ods. 2 sa slová „prílohe č. 1“ nahrádzajú slovami „a v prílohách č. 1 alebo 1a.“
 
39. Za § 29c sa vkladá § 29d, ktorý vrátane nadpisu znie:

„§ 29d
Osobitné ustanovenia pre chov hydiny a ošípaných

(1) Prevádzku, ktorá vykonáva činnosť a dosahuje kapacitné prahy uvedené v prílohe č. 1a, možno prevádzkovať len na základe povolenia.

(2) Inšpekcia pri povoľovaní činností uvedených v prílohe č. 1a postupuje podľa tohto zákona zohľadňujúc aj osobitosti uvedené v odsekoch 3 až 6.

(3) Ak sa dve alebo viac prevádzok nachádzajú v tej istej lokalite a tieto prevádzky majú toho istého prevádzkovateľa, alebo ak sú prevádzky pod kontrolou viacerých prevádzkovateľov, ktorí sú v hospodárskom alebo právnom vzťahu, pre účely určenia kapacitného prahu predstavujú jednu prevádzku.

(4) Prevádzkovateľ podľa odseku 1 je povinný vykonávať monitorovanie emisií a úrovní environmentálnej výkonnosti podľa jednotných podmienok prevádzkových pravidiel vydaných na základe vykonávacieho aktu Európskej komisie a uchovávať výsledky monitorovania najmenej päť rokov.

(5) Nakladanie s maštaľným hnojom, vedľajšími živočíšnymi produktmi a ostatnými zvyškami z prevádzky sa vykonáva v súlade s najlepšími dostupnými technikami ustanovenými v jednotných podmienkach prevádzkových pravidiel.

(6) Ministerstvo sleduje vývoj najlepších dostupných techník a uverejnených jednotných podmienok prevádzkových pravidiel pre činnosti podľa prílohy č. 1a a informuje o nich príslušné orgány.“.

40. V§ 31 ods. 1 písm. f) sa na konci pripájajú tieto slová: „alebo zisteniach inovačného centra pre priemyselnú transformáciu a emisie,“.

41. V § 31 ods.1 písm. h) treťom bode sa slová „§ 22 a 23“ nahrádzajú slovami „§ 22b, §18c,“.

42. V § 31 ods. 1 písm. j) sa slová „§ 22 ods. 6“ nahrádzajú slovami „§ 22 ods. 8 a 10.“.

43. § 32 sa dopĺňa odsekmi 5 a 6, ktoré znejú:
„(5) Ak inšpekcia v prevádzke, ktorá je predmetom povoľovania, zistí porušenie podmienok, ktoré môže mať významne nepriaznivý cezhraničný vplyv na životné prostredie iného členského štátu, je povinná bezodkladne postupovať podľa odseku 2 písm. a) a b).
(6) O skutočnostiach podľa § 27 ods. 2 je inšpekcia povinná bezodkladne informovať osobitné orgány, a to najmä okresný úrad vykonávajúci úlohy na úseku štátnej vodnej správy.57b)“.

44. V § 33 ods. 1 sa pred prvú vetu vkladajú nové vety, ktoré znejú:
„(1) Inšpekcia zabezpečuje systematický dohľad nad dodržiavaním podmienok určených v povolení, v zjednotenom povolení a povinností ustanovených týmto zákonom a osobitnými predpismi. Na tento účel vytvára svojou činnosťou systém zabezpečenia súladu s požiadavkami stanovenými v predchádzajúcej vete. Uplatňovanie uvedeného systému zahŕňa podporu dodržiavania povinností, ich pravidelné monitorovanie, hodnotenie rizík nesúladu, vykonávanie kontrol a prijímanie opatrení na nápravu a presadzovanie plnenia povinností fyzickými osobami a právnickými osobami, na ktoré sa tento zákon vzťahuje.“.

45. V § 33 ods. 1 písmeno d) znie: 
„d) je nevyhnutné určiť nové emisné limity a limity environmentálnej výkonnosti v dôsledku novej alebo zmenenej normy kvality životného prostredia alebo zmeny právnych predpisov, alebo ak si to stav prijímajúceho prostredia vyžaduje na dosiahnutie súladu s plánmi a programami stanovenými v právne záväzných aktoch Európskej únie,“.

46. V § 33 sa odsek 1 dopĺňa písmenom h) ktoré znie:
„h) prevádzkovateľ požiadal o predĺženie činnosti v prevádzke, v ktorej vykonáva činnosť uvedenú v prílohe č. 1 bode 5.4.“.

47. V § 33 ods. 2 sa slová „§ 23 a 24“ nahrádzajú slovami „§ 22a a 22b.“.

48. V § 33 ods. 4 písmená e) a f) znejú:
„e) pri porušení podmienok povolenia a zjednoteného povolenia bezodkladne prijať všetky opatrenia potrebné na zabezpečenie obnovenia súladu s podmienkami povolenia v najkratšom možnom čase,
f) odstrániť v lehote určenej inšpekciou nedostatky zistené kontrolou prevádzky a prijať všetky dodatočné vhodné nápravné opatrenia uložené inšpekciou, ktoré sú potrebné na obnovenie súladu s podmienkami povolenia a zjednoteného povolenia,“.

49. V § 33 ods. 4 písm. i) druhom bode sa slová „§ 24 ods. 3 písm. b)“ nahrádzajú slovami „§ 22a ods. 3 písm. b)“.

50. V § 33 odsek 5 znie:
„(5) Inšpekcia je oprávnená pozastaviť činnosť v prevádzkach a zariadeniach podľa príloh č. 1 a  1a, ak
a) sa zistí porušenie podmienok povolenia podľa § 21 ods. 2, ktoré predstavuje bezprostredné nebezpečenstvo pre zdravie ľudí alebo hrozí spôsobenie okamžitého významného negatívneho účinku na životné prostredie, kým nebude opäť zabezpečené splnenie opatrení a odstránenie nedostatkov podľa odseku 4 písm. e) a f) alebo § 34 ods. 10 alebo
b) pretrváva porušenie podmienok povolenia podľa § 21 ods. 2, ktoré predstavuje bezprostredné nebezpečenstvo pre zdravie ľudí alebo hrozí spôsobenie okamžitého významného negatívneho účinku na životné prostredie a prevádzkovateľ nevykonal úkony smerujúce k plneniu podmienok podľa § 21 ods. 2, kým nebude opäť zabezpečené splnenie opatrení a odstránenie nedostatkov podľa odseku 4 písm. e) a f) alebo § 34 ods. 10.“.

51. Za § 33 sa vkladá § 33a, ktorý znie:

„§ 33a

(1) Pri každej zmene povolenia alebo zjednoteného povolenia inšpekcia spolu s rozhodnutím o jeho zmene vydá aj konsolidované znenie časti výroku povolenia alebo zjednoteného povolenia, ktoré zahŕňa
a) opis prevádzky,
b) opis činností vykonávaných v prevádzke a
c) záväzné podmienky prevádzkovania.

(2) Záväzné je znenie výrokových častí povolenia alebo zjednoteného povolenia vydaných podľa tohto zákona a jednotlivých rozhodnutí o ich zmene, konsolidované znenie časti výroku povolenia alebo zjednoteného povolenia má len informatívny charakter. Konsolidované znenie časti výroku povolenia a zjednoteného povolenia sa zverejňuje v informačnom systéme integrovanej prevencie a kontroly znečisťovania.“.

52. V § 35 ods. 5 sa slová „prílohy č. 1“ nahrádzajú slovami „príloh č. 1 alebo č. 1a.“.

53. V § 36 ods. 3 sa slová „prílohe č. 1“ nahrádzajú slovami „prílohách č. 1 alebo č. 1a,“.

54. V § 37 sa odsek 1 dopĺňa písmenami u) až y) ktoré znejú: 
„u) nesplnil povinnosť podľa § 18a ods. 1,
v) nepredložil inšpekcii údaje na zverejnenie alebo neoznámil zmenu systému environmentálneho manažérstva podľa § 18a ods. 8,
w) nezabezpečil vykonanie auditu systému environmentálneho manažérstva podľa § 18a ods. 9,
x) nevypracoval alebo nezahrnul plán transformácie do systému environmentálneho manažérstva podľa § 18b ods. 1 alebo ods. 4,
y) nezabezpečil posúdenie plánu transformácie audítorom podľa § 18b ods. 3 alebo ods. 6.“.

55. V § 37 ods. 3 sa za slová „písm. c)“ vkladajú slová „a u) až y)“.

56. § 38 sa dopĺňa odsekom 4, ktorý znie: 
„(4) Ministerstvo zriadi elektronický systém povolení a zjednotených povolení, ktorý je implementáciou elektronizácie vydávania povolení a zjednotených povolení k zabezpečeniu: 
a) evidencie nevyhnutných požadovaných údajov k následnému reportingu,   
b) efektívnej výmeny údajov s členskými štátmi a Komisiou,
c) funkčného elektronického vydávania povolení.“.

57.  V § 40 ods. 10 sa za slovo „pôdy“ vkladá čiarka a slovo „povrchových“. 

58. Za § 40l sa vkladá § 40m, ktorý vrátane nadpisu znie:

„§ 40m 
Prechodné ustanovenia k úpravám účinným od 1. januára 2027
(1) Na prevádzky v súvislosti s ich hlavnou činnosťou uvedenou v povolení, v ktorých sa vykonávajú činnosti uvedené v prílohe č. 1, sa § 21 ods. 2 písm. s) až x), § 22a, § 22b ods. 9 a 10 a § 33 ods. 1 písm. d) použijú najneskôr do štyroch rokov odo dňa uverejnenia rozhodnutia o záveroch o najlepších dostupných technikách, ktoré bolo uverejnené po 1. januári 2027.

(2) Na prevádzky, ktorým bolo povolenie prvýkrát vydané po uverejnení rozhodnutia o záveroch o najlepších dostupných technikách podľa odseku 1, sa ustanovenia podľa odseku 1 použijú odo dňa uverejnenia rozhodnutia o záveroch o najlepších dostupných technikách. 

(3) Na prevádzky v súvislosti s ich hlavnou činnosťou uvedenou v povolení, ktoré majú vydané povolenie pred 1. januárom 2027 sa § 21 ods. 2 písm. s) až x), § 22a, § 22b ods. 1 až 8, § 23 ods. 3 a 4 a § 33 ods. 1 písm. d) uplatnia pri najbližšej aktualizácii povolenia vykonanej podľa § 33, najneskôr však do štyroch rokov od uverejnenia rozhodnutia o záveroch o najlepších dostupných technikách, uverejnených po 1. januári 2027 alebo do 1. septembra 2036, podľa toho, čo nastane skôr.

(4) Odsek 3 sa uplatní aj na prevádzky, ktorých prevádzkovatelia predložili úplnú žiadosť o vydanie povolenia pred 1. januárom 2027, ak sa prevádzke udelilo povolenie najneskôr do 1. júla 2027.

(5) Ustanovenia § 22a ods. 5 a § 22b ods. 9 sa na prevádzky uplatnia, ak sa povolenie aktualizuje do štyroch rokov od uverejnenia rozhodnutia o záveroch o najlepších dostupných technikách a to vo vzťahu k hlavnej činnosti prevádzky uvedenej v povolení, uverejnených po 1. januári 2027, alebo ak je povolenie vydané po uverejnení týchto rozhodnutí, najneskôr však do 1. septembra 2036. 

(6) Na prevádzky, ktorým bolo vydané povolenie pred 1. januárom 2027 a ktoré vykonávajú činnosti uvedené v bode 2.3. písm. b) prílohy č. 1 alebo v bode 6.2. prílohy č. 1 sa ustanovenia tohto zákona s výnimkou § 21 ods. 2 písm. s), t) a v), § 22a ods. 5 a § 22b ods. 9 použijú najneskôr do štyroch rokov od 1. januára 2027.

(7) Na prevádzky vykonávajúce činnosti podľa bodov 1.4., 2.3. písm. c), 2.3. písm. d) a 2.7. prílohy č. 1, ktorým bolo vydané povolenie pred 1. januárom 2027 sa ustanovenia tohto zákona, s výnimkou ustanovení uvedených v odseku 6, použijú najneskôr do štyroch rokov od uverejnenia rozhodnutia o záveroch o najlepších dostupných technikách v súvislosti s hlavnou činnosťou prevádzky uvedenou v povolení, alebo do 1. septembra 2034, podľa toho, čo nastane skôr.

(8) Na prevádzky vykonávajúce činnosti uvedené v prílohe č. 1a sa ustanovenia tohto zákona použijú
a) do 4 rokov od nadobudnutia účinnosti vykonávacieho aktu Európskej komisie podľa § 29d ods. 4, ak kapacita prevádzky dosahuje najmenej 600 dobytčích jednotiek,
b) do 5 rokov od nadobudnutia účinnosti vykonávacieho aktu Európskej komisie podľa § 29d ods. 4, ak kapacita prevádzky dosahuje najmenej 400 dobytčích jednotiek,
c) do šiestich rokov od nadobudnutia účinnosti vykonávacieho aktu Európskej komisie podľa § 29d ods. 4, ak sa nepostupuje podľa písmena a) alebo písmena b). 

(9) Odchylné hodnoty určené podľa § 22b ods. 1 pred 1. januárom 2027 zostávajú v platnosti do ich opätovného posúdenia v súlade s podmienkami ustanovenými týmto zákonom.

(10) Výnimky udelené na testovanie a používanie nových techník podľa § 24 ods. 3 pred 1. januárom 2027 zostávajú v platnosti do uplynutia doby, na ktorú boli udelené; po jej uplynutí musí prevádzka dosiahnuť aspoň úrovne znečisťovania súvisiace s najlepšími dostupnými technikami, ktoré sú určené v rozhodnutiach o záveroch o najlepších dostupných technikách.

(11) Prevádzkovatelia prevádzok uvedených v prílohe č. 1, ktorým bolo vydané povolenie a tieto prevádzky boli uvedené do prevádzky pred 1. júlom 2027, sú povinní zaviesť systém environmentálneho manažérstva podľa § 18a ods. 1 do 1. júla 2027, s výnimkou prevádzok uvedených v odseku 7.

(12) Prvý audit systému environmentálneho manažérstva podľa § 18a ods. 9 sa vykoná do 1. júla 2027, s výnimkou prevádzok uvedených v odseku 7.

(13) Konania začaté a právoplatne neukončené pred 1. januárom 2027 sa dokončia podľa tohto zákona v znení účinnom do 31. decembra 2026.“.

59. V prílohe č. 1 bode 1.4. sa za slovo „splyňovanie“ vkladá čiarka a slová „alebo skvapalňovanie“ sa nahrádzajú slovami „skvapalňovanie alebo pyrolýza“.

60. V prílohe č.1 bod 2.3. znie:
„2.3. Spracovanie železných kovov:
a) prevádzkovanie valcovní na valcovanie za tepla s kapacitou presahujúcou 20 ton surovej ocele za hodinu;
b) prevádzkovanie valcovní na valcovanie za studena s kapacitou viac ako 10 ton surovej ocele za hodinu;
c) prevádzkovanie kováční s kladivami s energiou viac ako 50 kJ na jedno kladivo;
d) prevádzkovanie kováční s kováčskymi lismi so silou viac ako 30 meganewtonov (MN) na lis;
e) nanášanie ochranných povlakov z roztavených kovov so spracúvaným množstvom viac ako 2 tony surovej ocele za hodinu.“.

61. V prílohe č. 1 sa za bod 2.6. vkladá bod 2.7., ktorý znie:
„2.7. Výroba batérií, okrem výlučnej montáže, s výrobnou kapacitou 15 000 ton batériových článkov ročne (katóda, anóda, elektrolyt, separátor, puzdro) alebo viac.“.

62. V prílohe č.1 bod 3.5. znie:
 „3.5. Výroba keramických výrobkov vypaľovaním, najmä strešných škridiel, tehál, žiaruvzdorných tvárnic, obkladačiek, kameniny alebo porcelánu s:
a) výrobnou kapacitou viac ako 75 ton za deň, alebo
b) s kapacitou pece viac ako 4 m3 a hustotou vsádzky na jednu pec viac ako 300 kg/m3.“.

63. V prílohe č. 1 bode 4.2. písm. a) sa slovo „vodík“ nahrádza slovami „vodík s výnimkou vodíka získaného elektrolýzou vody,“.

64. V prílohe č. 1 bode 5.3. písm. a) prvý bod znie:
„1.biologická úprava, ako je anaeróbna digescia alebo spoločná digescia;“.

65. V prílohe č. 1 bode 5.3. písm. b) prvý bod znie:
„1.biologická úprava, ako je anaeróbna digescia alebo spoločná digescia;“.

66. V prílohe č.1 bod 6.2. znie:
„6.2. Predúprava, ktorá obsahuje činnosti ako je pranie, bielenie, mercerizácia, farbenie alebo konečná úprava textilných vlákien alebo textílií s kapacitou spracovania viac ako 10 ton za deň.“.

67. V prílohe č.1 bod 6.5. znie:
„6.5. Zneškodňovanie alebo recyklácia mŕtvych tiel zvierat alebo vedľajších živočíšnych produktov s kapacitou spracovania viac ako 10 ton za deň.“.

68. V prílohe č. 1 bod 6.6. znie:
„6.6. Elektrolýza vody na výrobu vodíka, ak je výrobná kapacita väčšia ako 50 ton za deň.“.
Poznámka pod čiarou k odkazu 75 sa vypúšťa.

69. Za Prílohu č. 1 sa vkladá Príloha č. 1a, ktorá vrátane nadpisu znie:
 
„Príloha č. 1a 

Chov hydiny a ošípaných

Prevádzky patria do rozsahu pôsobnosti tejto prílohy, ak patria do jednej alebo viacerých z nasledujúcich kategórií činností:
1. Chov ošípaných zodpovedajúci 350 dobytčím jednotkám alebo viac, s výnimkou činností chovu v ekologickej poľnohospodárskej výrobe v súlade s osobitným predpisom75b) alebo s hustotou chovu menej ako 2 dobytčie jednotky na hektár využívaný len na pastvu alebo pestovanie krmiva či krmovín na kŕmenie zvierat, kde sú zvieratá chované vonku podstatnú časť roka alebo sezónne.

2. Výlučný chov nosníc, ktorých počet zodpovedá 300 dobytčím jednotkám alebo viac, alebo chov iba inej kategórie hydiny, ktorej počet kusov zodpovedá 280 dobytčím jednotkám alebo viac. V prevádzkach s kombinovaným chovom hydiny vrátane nosníc je prahová hodnota 280 dobytčích jednotiek a kapacita sa vypočíta pomocou váhového koeficientu ( 1 ) pre nosnice 0,93 .

3. Chov akejkoľvek kombinácie ošípaných alebo hydiny zodpovedajúcej 380 dobytčím jednotkám alebo viac, s výnimkou činností chovu v ekologickej poľnohospodárskej výrobe v súlade s osobitným predpisom,75b) alebo s hustotou chovu menej ako 2 dobytčie jednotky na hektár, využívaný len na pastvu alebo pestovanie krmiva či krmovín na kŕmenie zvierat, kde sú zvieratá chované vonku podstatnú časť roka alebo sezónne.

Veľkosť prevádzky podľa počtu dobytčích jednotiek sa vypočíta pomocou týchto prepočítavacích koeficientov:
Ošípané:
Chovné prasnice ≥ 50 kg … 0,500
Prasiatka ≤ 20 kg … 0,027
Ostatné ošípané … 0,300
Hydina:
Brojlery … 0,007
Nosnice … 0,014
Morky … 0,030
Kačky … 0,010
Husi … 0,020
Pštrosy … 0,350
Ostatná hydina … 0,001

Vysvetlivka:
(1)  Váhový koeficient pre nosnice bol vypočítaný ako podiel prahovej hodnoty pre ostatnú hydinu (280 dobytčích jednotiek) a prahovej hodnoty pre nosnice (300 dobytčích jednotiek). Je to 280/300 = 0,93 (zaokrúhlene).“.

Poznámka pod čiarou k odkazu č. 75b znie:
„75b) Nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 14.6.2018) v platnom znení.“.

70. V prílohe č. 2  druhom bode  sa na konci bodka nahrádza čiarkou a pripájajú sa tieto slová: „vrátane menšieho používania látok vzbudzujúcich veľmi veľké obavy47d).“.

71. V prílohe č. 2 treťom bode sa na konci bodka nahrádza čiarkou a pripájajú sa tieto slová: „kde je to primerané.“.

72. V prílohe č. 2 piaty bod znie:
„5. Technický pokrok vrátane digitálnych nástrojov a zmeny vo vedeckých poznatkoch a ich interpretácii.“.

73. V prílohe č. 2 siedmom bode sa slovo „prevádzky“ nahrádza slovom „činnosti“.

74. V prílohe č. 2 deviaty bod až jedenásty bod znejú:
„9. Spotreba a povaha surovín používaných v procese vrátane vody, efektívnosť využívania a opätovného využívania zdrojov a znižovanie emisií skleníkových plynov.

10. Potreba prevencie alebo zníženia celkových účinkov emisií na životné prostredie vrátane biodiverzity na minimum a z toho vyplývajúcich rizík pre životné prostredie.

11. Potreba prevencie havárií a minimalizácia ich následkov na životné prostredie alebo zdravie ľudí.“.

75. Príloha č. 3 vrátane nadpisu znie: 

„Príloha č. 3

Zásady, ktoré sa majú dodržať pri udeľovaní odchylných hodnôt podľa § 22b 

Pri udeľovaní odchylných hodnôt podľa § 22b musia byť dodržané tieto zásady:

1. Náklady
	
	1.1.
	Náklady uvedené v §22b ods. 2 sú náklady na dodržiavanie úrovní emisií v súvislosti s najlepšími dostupnými technikami a tvoria ich kapitálové aj prevádzkové náklady. Ich súčasťou nie sú širšie sociálne ani hospodárske náklady.

	
	1.2.
	Náklady sa posudzujú kvantitatívne na základe kvalitatívneho posúdenia.

	
	1.3.
	Náklady, ktoré sa zohľadňujú pri hodnotení:
	a) 
	a) predstavujú čisté hodnoty nákladov po odpočítaní všetkých finančných výhod z uplatňovania najlepších dostupných techník;
b) zahŕňajú náklady na prístup k peňažnému kapitálu na financovanie najlepších dostupných techník;
c) vypočítajú sa na základe diskontnej sadzby, aby sa zohľadnili rozdiely peňažnej hodnoty v čase.




	
	1.4.
	V žiadosti o odchylnu hodnotu sa musí jednoznačne určiť zdroj nákladov a metódy ich výpočtu vrátane diskontnej sadzby uvedenej v bode 1.3 písm. c) a odhadu neistôt súvisiacich s hodnotením nákladov.

	
	1.5.
	Náklady, ktoré vyhodnotil prevádzkovateľ, posúdi ministerstvo na základe informácií z iných zdrojov, ako sú poskytovatelia technológií, partnerský výskum, odborné posúdenia alebo údaje od iných zariadení s nedávno zavedenými najlepšími dostupnými technikami.




2.   Environmentálne prínosy
	
	2.1.
	Environmentálne prínosy uvedené v §22b ods. 2 sú environmentálne prínosy vyplývajúce z dodržiavania úrovní emisií v súvislosti s najlepšími dostupnými technikami.

	
	2.2.
	Environmentálny prínos sa posudzuje kvantitatívne (v peňažnom vyjadrení) na základe kvalitatívneho posúdenia. Použijú sa stanovené náklady na škody spôsobené znečisťujúcimi látkami, ak sú k dispozícii.

	
	2.3.
	Pri hodnotení environmentálneho prínosu sa zohľadňuje diskontná sadzba uplatňovaná v prípade akýchkoľvek prínosov v peňažnom vyjadrení, čím sa riešia rozdiely v hodnotách pre spoločnosť v čase.

	
	2.4.
	V žiadosti o odchylnu hodnotu sa musí jednoznačne určiť zdroj informácií o environmentálnych prínosoch a metódy výpočtu environmentálnych prínosov vrátane diskontnej sadzby uvedenej v bode 1.3 písm. c) a odhadu neistôt súvisiacich s hodnotením environmentálnych prínosov.

	
	2.5.
	Environmentálne prínosy, ktoré vyhodnotil prevádzkovateľ, posúdi ministerstvo na základe odborného posúdenia alebo údajov od iných zariadení s nedávno zavedenými najlepšími dostupnými technikami.



3.   Nepomer nákladov a environmentálnych prínosov.
	
	3.1.
	Na určenie toho, či dochádza k nepomeru, sa porovnajú náklady na dodržanie úrovní emisií súvisiacich s najlepšími dostupnými technikami a prínosy z tohto dodržiavania.

	
	3.2.
	Porovnávací mechanizmus musí zahŕňať tieto prvky:
	a)
	 metódu na zohľadnenie neistôt pri posudzovaní nákladov a environmentálnych prínosov;

	b)
	 určenie marže, o ktorú by náklady mali presahovať environmentálne prínosy.“.







Poznámka pod čiarou k odkazu 76 sa vypúšťa.

76. Doterajší text prílohy č. 4 sa označuje ako prvý bod a dopĺňa sa druhým bodom, ktorý znie:
„2. Smernica Európskeho parlamentu a Rady (EÚ) 2024/1785 z 24. apríla 2024, ktorou sa mení smernica Európskeho parlamentu a Rady 2010/75/EÚ o priemyselných emisiách (integrovaná prevencia a kontrola znečisťovania životného prostredia) a smernica Rady 1999/31/ES o skládkach odpadov (Text s významom pre EHP) (Ú. v. EÚ L, 2024/1785, 15.07.2024).“.

Čl. II

Zákon č. 146/2023 Z. z. o ochrane ovzdušia a o zmene a doplnení niektorých zákonov v znení zákona č. 272/2023 Z. z. a zákona č. 26/2025 Z. z. sa mení a dopĺňa takto:

1. V § 20 sa odsek 5 dopĺňa písmenom h), ktoré znie:
„h) chov hydiny, ošípaných a iných hospodárskych zvierat.“. 

2. V § 20 ods. 13 sa za slová „a) až f)“ vkladajú slová „a h).“.

3. V § 20 sa za odsek 13 vkladá nový odsek 14, ktorý znie:
„(14) Chov hydiny, ošípaných a iných hospodárskych zvierat je zariadením stacionárneho zdroja používaným na chov na ekonomické zhodnotenie vymedzený vykonávacím predpisom podľa § 62 písm. f).“.

Doterajšie odseky 14 až 16 sa označujú ako odseky 15 až 17.

4. V § 21 ods. 5 sa za slová „najlepším dostupným technikám“ vkladajú slová „a jednotným podmienkam pre prevádzkové pravidlá41a)“.

Poznámka pod čiarou k odkazu 41a znie:
„41a) § 2 písm. x) zákona č. 39/2013 Z. z. v znení neskorších predpisov.“.

5. V § 31 ods. 4 sa v prvej vete vypúšťajú slová „alebo podľa odseku 3 do obmedzeného prevádzkového režimu“.

6. V § 31 ods. 7 sa na konci pripája táto veta: „Povoľujúci orgán bezodkladne informuje ministerstvo o povolení takejto výnimky spolu s jej odôvodnením a uloženými podmienkami.“.

7. V § 34 ods. 6 sa slová „pri výkone“ nahrádzajú slovami „v súvislosti s výkonom“.

8. V § 34 ods. 7 sa za slová „a prevádzkovatelia stredných zdrojov sú pri“ vkladajú slová „porušení podmienok povolenia,“ a vkladá sa nové písmeno a), ktoré znie:
„a) bezodkladne prijať opatrenia potrebné na zabezpečenie obnovy súladu s podmienkami povolenia v čo najkratšom možnom čase a v prípade chovov hydiny, ošípaných a iných hospodárskych zvierat podľa osobitného predpisu42) aj zosúladenie s požiadavkami podľa osobitného predpisu,41a)“.

Doterajšie písmená a) až d) sa označujú ako b) až e).

9. V § 34 ods. 10 sa vypúšťajú slová „pri uvedených neštandardných prevádzkových stavoch a poruchách,“ a vkladajú sa nové písmená a) a b), ktoré znejú:
„a) monitorovať emisie aj za iných ako bežných prevádzkových podmienok,
b) využiť všetky dostupné prostriedky na predchádzanie vzniku emisií PCDD/F a dioxínom podobným PCB a ak to nie je možné zabezpečiť minimalizáciu ich vzniku,“.

Doterajšie písmená a) až e) sa označujú ako c) až g).

10. V § 44 ods. 1 písm. d) sa za slová „§ 31 ods. 7“ vkladajú slová  „a bezodkladne informuje ministerstvo o povolení takejto výnimky spolu s jej odôvodnením a uloženými podmienkami,“.

11. Príloha č. 11 sa dopĺňa bodom 12, ktorý znie:
„12. Smernica Európskeho parlamentu a Rady (EÚ) 2024/1785 z 24. apríla 2024, ktorou sa mení smernica Európskeho parlamentu a Rady 2010/75/EÚ o priemyselných emisiách (integrovaná prevencia a kontrola znečisťovania životného prostredia) a smernica Rady 1999/31/ES o skládkach odpadov (Ú. v. EÚ L, 2024/1785, 15.7.2024).“.


Čl. III

Tento zákon nadobúda účinnosť 1. januára 2027 okrem čl. I bodu 56, ktorý nadobúda účinnosť 1. januára 2036.
24

